พลังงานเล็งถกคลังลดภาษีดีเซลลง 1-2 บาท
&#8220;วรรณรัตน์&#8221;หวั่นดีเซลทะลุ30บาท/ลิตรกระทบประชาชนเล็งหารือคลังลดภาษีน้ำมันดีเซลลง 1-2บาท/ลิตร
9 เม.ย. 2553

“วรรณรัตน์”หวั่นดีเซลทะลุ30บาท/ลิตรกระทบประชาชนเล็งหารือคลังลดภาษีน้ำมันดีเซลลง 1-2บาท/ลิตร
น.พ.วรรณรัตน์ ชาญนุกูล รมว.พลังงาน เปิดเผยถึงสถานการณ์ราคาน้ำมันในตลาดโลกมีความผันผวนต่อเนื่อง และปรับสูงขึ้น ซึ่งอาจทำให้ราคาน้ำมันดีเซลเพิ่มขึ้นมากกว่า 30 บาท/ลิตร จากปัจจุบันอยู่ที่ 29.39 บาท/ลิตร  โดยเตรียมประสานกับกระทรวงการคลังเพื่อหารือถึงความเป็นไปได้ในการปรับลดภาษีสรรพสามิตน้ำมันลง 1-2 บาท/ลิตร เพื่อรักษาระดับราคาน้ำมันไม่ให้สูงจนกระทบกับภาคประชาชน
ทั้งนี้ล่าสุดน้ำมันดิบดูไบอยู่ที่ระดับ 80 กว่าเหรียญสหรัฐ/บาร์เรล และจะทรงตัวในระดับ 70-80 เหรียญสหรัฐ/บาร์เรล  เนื่องจากเศรษฐกิจสหรัฐเริ่มปรับตัวดีขึ้น  ทำให้มีความเป็นห่วงว่าถ้าราคาน้ำมันดิบสูงเกิน 85 เหรียญสหรัฐ/บาร์เรล จะส่งผลกระทบต่อราคาขายปลีกในประเทศ
"การดูแลน้ำมันดีเซลไม่ให้เกิน 30 บาท/ลิตร เพื่อไม่ให้เกิดผลกระทบต่อคนไทย นั้นที่ผานมากระทรวงพลังงานใช้กองทุนน้ำมันเชื้อเพลิงเข้ามาดูแลรักษาระดับราคาไว้  แต่ปัจจุบันคงไม่สามารถใช้กลไกกองทุนน้ำมันฯมาช่วยเหลือได้อีกเพราะปัจจุบันมีภาระค่าใช้จ่ายค่อนข้างมาก โดยเฉพาะการจ่ายชดเชยการนำเข้าก๊าซหุงต้ม(แอลพีจี) ที่ปัจจุบันสูงถึง 1.3-1.5 แสนลิตร/เดือน หากมาใช้วิธีลดอัตราการจัดเก็บเข้ากองทุนน้ำมันฯจากดีเซล อีก จะทำให้รายได้หายไปและมีผลต่อฐานะกองทุนน้ำมันฯได้ ดังนั้นแนวทางที่น่าจะทำให้ได้คือการลดภาษีน้ำมัน”น.พ.วรรณรัตน์ กล่าว 
อย่างไรก็ตามคงต้องหารือกับคลังถึงความเหมาะสมก่อนในการลดภาษีน้ำมัน เพราะเชื่อว่าน่าจะมีช่องทางที่จะน่าจะปรับลดได้  ซึ่งทิศทางราคาน้ำมันตลาดโลกยังอยู่ที่ระดับ 80-85 เหรียญสหรัฐ/บาร์เรลยังอยู่ในสถานการณ์ที่บริหารจัดการได้ แต่ถ้าราคาไต่ระดับมากกว่า น 85 เหรียญสหรัฐ/บาร์เรลติดต่อกันเป็นเวลานานก็ต้องหารือเพื่อเตรียมรับมือ 
ปัจจุบันกองทุนน้ำมันฯเก็บเงินเข้ากองทุนน้ำมันดีเซลที่ 85 ส.ต./ลิตร แต่จ่ายชดเชยบี 5 ที่ 80 ส.ต./ลิตรในขณะที่ราคาดีเซลอยู่ที่ 29.39 บาท/ลิตร บี 5 อยู่ที่ 28.19 บาท/ลิตร  ส่วนภาษีสรรพสามิต ดีเซลอยู่ที่ 5.31 บาท/ลิตร บี 5 อยู่ที่ 5.04 บาท/ลิตร 
น.พ.วรรณรัตน์ กล่าวว่า ในช่วงเทศกาสงกรานต์  เพื่อเป็นของขวัญให้แก่คนไทยได้ขอความร่วมมือผู้ค้าน้ำมันทั้งปตท. และบางจากให้ช่วยตรึงราคาขายปลีกน้ำมันในช่วงนี้ไปก่อน ส่วนปัญหาการชุมนุมทางการเมือง เชื่อว่าคงไม่ส่งผลกระทบต่อการเปิดให้บริการของสถานีบริการน้ำมัน โดยปริมาณน้ำมันสำรองมีเพียงพอต่อความต้องการใช้น้ำมันในช่วงเทศกาลสงกรานต์ และจะไม่เกิดปัญหาการขาดแคลนน้ำมันเชื้อเพลิงอย่างแน่นอน
นายอนุสรณ์  แสงนิ่มนวล กรรมการผู้จัดการใหญ่ บริษัท บางจากปิโตรเลียม  กล่าวว่า  บางจากยังไม่ปรับราคาน้ำมันในช่วงสงกรานต์ แม้ว่าค่าการตลาดน้ำมันดีเซลอยู่ที่ 60  ส.ต./ลิตร ซึ่งถือว่าอยู่ในเกณฑ์ต่ำมาก ในขณะที่เบนซินอยู่ที่  1.30  บาท/ลิตร   ยกเว้นหากราคาน้ำมันตลาดโลกลดลง  บางจากก็จะปรับลดราคาให้ประชาชน  เพื่อเป็นการร่วมเฉลิมฉลองสงกรานต์และประชาชนเดินทางอย่างมีความสุข    
ทั้งนี้สถานการณ์น้ำมันยังมีทิศทางผันผวนขึ้นอยู่กับตัวเลขเศรษฐกิจสหรัฐและความอ่อนไหวของการแก้ปัญหาด้านเงินของประเทศกรีซ มีผลโยงใยมาถึงกลุ่มเศรษฐกิจของสหภาพยุโรป และค่าเงินสหรัฐเมื่อเทีบกับค่าเงินยูโร  โดยนักวิเคราะห์คาดว่าไตรมาส  2  อาจจะมีโอกาสเห็นราคาน้ำมันที่  88  เหรียญสหรั/บาร์เรล  และไตรมาส  4  อาจจะเห็น  90 เหรียญสหรัฐ/บาร์เรล  แต่คงจะไม่เกิน 100 เหรียญสหรัฐ/บาร์เรล เพราะหากสูงขนาดนั้นอาจมีผลกระทบกับเศรษฐกิจโลกที่กำลังฟื้นตัว